Καπαρέλλι Βοιωτίας

Το Καπαρέλλι είναι κωμόπολη του Δήμου Θηβαίων, όπως αυτός συστάθηκε σύμφωνα με το Πρόγραμμα Καλλικράτης, στον Νομό Βοιωτίας.

Ο πληθυσμός του ανέρχεται σε 1.756 κατοίκους, σύμφωνα με την απογραφή του 2011, ενώ βρίσκεται σε υψόμετρο 320 μέτρων. Με τους οικισμούς Άγιο Βασίλειο και Καλαμάκι συναποτελούν την Τοπική Κοινότητα Καπαρελλίου, με συνολικό πληθυσμό 1.863 κατοίκους.  

Πολιούχος του Καπαρελλίου είναι ο Άγιος Παντελεήμονας. Ο ναός είναι βυζαντινού ρυθμού και η κατασκευή του ανάγεται στην περίοδο της Φραγκοκρατίας (1204-1460). Το 1904 άρχισαν οι εργασίες για να πάρει ο ναός τη σημερινή του μορφή με έξοδα του εκκλησιαστικού ταμείου και δωρεές πιστών.

Κοντά στο χωριό βρίσκεται ένα μικρό ποτάμι που φέρει την ονομασία «Ωερώη» από το όνομα μιας νύμφης.

Το 1981 το χωριό συγκλονίστηκε από το μεγάλο σεισμό των Αλκυονίδων στον Κορινθιακό κόλπο.

Παραλίες

Άγιος Βασίλειος 
Σε απόσταση 14χμ. δυτικά του Καπαρελλίου βρίσκεται η παραλία του Αγίου Βασιλείου, επίνειο του Καπαρελλίου. Ο οικισμός ζωντανεύει ιδιαίτερα κατά τους καλοκαιρινούς μήνες, εξαιτίας των πολλών εξοχικών κατοικιών.

Καλαμάκι 
Ακολουθώντας την ίδια διαδρομή για τον Άγιο Βασίλη, ένας παράδρομος οδηγεί στην παραλία του Καλαμακίου, μικρού οικισμού που αποκτά ζωή το καλοκαίρι.

Αθλητισμός
Το δημοφιλέστερο άθλημα στο χωριό είναι το ποδόσφαιρο. Το Καπαρέλλι έχει τον Π.Α.Σ. Κιθαιρώνα Καπαρελλίου που ιδρύθηκε το 1968 και έχει έδρα το Δημοτικό Γήπεδο Καπαρελλίου. Την περίοδο 2011-12 αγωνίζεται στην Α΄ Κατηγορία Ε.Π.Σ. Βοιωτίας.

Παραπομπές

Χωριά του δήμου Θηβαίων
Χωριά του νομού Βοιωτίας
Αρβανιτοχώρια του νομού Βοιωτίας